text: Biltyv fældede sig selv
  20 oktober 2010 kl. 19.04
  En spirituspåvirket biltyv havnede onsdag eftermiddag i grøften ved motorvejen ved Brørup.
  Den 33-årige mand kørte i en stjålet Ford Mondeo, og han lugtede af spiritus, da redningsmandskabet kom frem. Der var også øl i bilen.
  Manden havde brækket en arm og fået trykskader på brystet.
  Bilen var stjålet fra et værksted i Esbjerg mellem 29. og 30. juni.
  En politibetjent alarmerede politiet. Han kørte i det modsatte spor på Esbjerg-motorvejen på vej hjem fra dagens gerning.
  